KLASA: 034-05/24-01/134

URBROJ: 711-02-01/07-2024-04

Zagreb, 18. rujna 2024.

**NIKOLINA BRNJAC**

zastupnica u Hrvatskom saboru do 12. srpnja 2024.

**Predmet: mišljenje na zahtjev obvezni****ce Nikoline Brnjac**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 13. rujna 2024. zaprimilo zahtjev za davanjem mišljenja koji je podnijela obveznica Nikolina Brnjac, zastupnica u Hrvatskom saboru do 12. srpnja 2024.

U zahtjevu obveznica navodi da je ista obveznica primjene Zakona o sprječavanju sukoba interesa temeljem imenovanja na dužnost ministrice turizma i sporta, a koja joj je dužnost prestala 14. svibnja 2024. Navodi da je članica Hrvatskoga mačevalačkog saveza u kojem je izabrana za članicu Skupštine Saveza. U svojstvu buduće članice Skupštine Saveza predložena je za predstavnika Hrvatskoga mačevalačkog saveza u Skupštinu Hrvatskoga olimpijskog odbora (HOO). Obveznica moli mišljenje o postojanju sukoba interesa u slučaju njezinog imenovanja u Skupštinu Hrvatskoga olimpijskog odbora, odnosno postoje li prepreke za njezino imenovanje u Skupštinu Hrvatskoga olimpijskog odbora.

U svrhu davanja potpunog mišljenja, Povjerenstvo je dana 17. rujna 2024. od obveznice zatražilo podatak ima li obveznica, po prestanku ministarske i zastupničke dužnosti, pravo na naknadu plaće nakon prestanka dužnosti propisane posebnim zakonima te ako da, prima li obveznica navedenu naknadu i od kojeg poslodavca.

Obveznica se na navedeno traženje Povjerenstva očitovala istoga dana 17. rujna 2024. te je navela da ne koristi pravo na naknadu plaće budući da je izabrana i obavlja dužnost zastupnice u Europskom parlamentu.

Povodom navedenog zahtjeva obveznice, Povjerenstvo je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 60. sjednici održanoj 18. rujna 2024. obveznici dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje ustrojava, utvrdilo da je obveznica profesionalno obnašala dužnost ministrice u Ministarstvu turizma i sporta u mandatu od 23. srpnja 2020. do 15. svibnja 2024., a da je u mandatu od 16. svibnja 2024. do 12. srpnja 2024. volonterski obnašala dužnost zastupnice u Hrvatskom saboru.

Člankom 3. stavkom 1. točkom 3. i 4. ZSSI-a propisano je da su zastupnici u Hrvatskom saboru, odnosno predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu toga Zakona pa je stoga Nikolina Brnjac povodom obnašanja dužnosti zastupnice u Hrvatskom saboru i ministrice u Ministarstvu turizma i sporta obveznica navedenog Zakona.

Uvidom u Registar udruga utvrđeno je da Hrvatski mačevalački savez i Hrvatski olimpijski odbor (u daljnjem tekstu: HOO) imaju pravni status udruge, dok je uvidom u Registar neprofitnih organizacija utvrđeno da su navedene udruge neprofitne.

Uvidom u mrežne stranice Hrvatskog sabora utvrđeno je da je Nikolina Brnjac, na izborima članova u Europski parlament iz Republike Hrvatske održanima 9. lipnja 2024., izabrana u deseti saziv Europskog parlamenta od 2024. do 2029. godine te da u tom tijelu obnaša dužnost zastupnice.

Člankom 2. stavkom 1. Statuta Hrvatskoga olimpijskog odbora (u daljnjem tekstu: Statut HOO-a) propisano je da je HOO krovno sportsko udruženje u Republici Hrvatskoj, u koje se udružuju nacionalni sportski savezi, sportske zajednice u županijama i Gradu Zagrebu te druge pravne osobe čija je djelatnost od značaja za promicanje sporta i olimpijskog pokreta u Republici Hrvatskoj, sukladno tom Statutu, a prema načelima olimpijskog pokreta i Olimpijske povelje.

Člankom 26. stavkom 1. Statuta HOO-a propisano je da je tijelo HOO-a, između ostalih, i Skupština.

Člankom 27. Statuta HOO-a propisano je da je Skupština najviše upravljačko tijelo HOO-a koje donosi Statut i opće akte te njihove izmjene i dopune, utvrđuje strategiju i politiku razvoja hrvatskog sporta u nadležnosti HOO-a, donosi odluke o učlanjenju u međunarodne sportske i nedržavne asocijacije od interesa za HOO i hrvatski sport te obavlja i druge zadaće pobliže opisane tim člankom 27. Statuta HOO-a.

Člankom 28. stavkom 1. Statuta HOO-a propisano je da Skupštinu čine po jedan predstavnik nacionalnih sportskih saveza, županijskih sportskih zajednica i Grada Zagreba te udruga i ustanova, tri predstavnika Komisije sportaša, tri predstavnika Hrvatskog kluba olimpijaca, natjecatelja na olimpijskim igrama te članovi i počasni članovi MOO-a u Hrvatskoj po funkciji.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 15. stavkom 1. Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17., 66/19., u daljnjem tekstu: ZOPDD) propisano je da dužnosnici, koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti.

Člankom 15. stavkom 2. ZOPDD-a propisano je da dužnosnici, koji su dužnost obnašali manje od jedne godine, ali više od tri mjeseca, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, tri mjeseca od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedeća tri mjeseca pravo na naknadu u visini 50% plaće koju ostvaruje dužnosnik na toj dužnosti.

S obzirom da iz citiranih odredbi ZOPDD-a proizlazi da obveznica Nikolina Brnjac nema pravo na naknadu plaće nakon prestanka obnašanja dužnosti zastupnice u Hrvatskom saboru i ministrice u Ministarstvu turizma i sporta budući da ista sada obnaša dužnost zastupnice u Europskom parlamentu, Povjerenstvo navodi da se na imenovanu obveznicu ne odnosi ograničenje iz citiranog članka 18. stavka 5. ZSSI-a, a u smislu članka 22. stavka 2. ZSSI-a.

Povjerenstvo stoga navodi da s aspekta ZSSI-a nema zapreke da obveznica Nikolina Brnjac bude imenovana u Skupštinu HOO-a i da za to prima naknadu, koju je sukladno navedenom članku 22. stavku 1. ZSSI-a obvezna prijaviti Povjerenstvu prilikom podnošenja imovinske kartice.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznica Nikolina Brnjac, elektroničkom poštom
2. Objava na internetskoj stranici Povjerenstva
3. Pismohrana